গত ২৭ জুন ছিল চ্যাম্প ছবি দিয়ে টলিউডে অভিষেক হওয়া রুক্মিণী মৈত্রের জন্মদিন। প্রথম ছবিতে নায়ক দেবের প্রযোজনা প্রতিষ্ঠান ও সহশিল্পী দেব, বিষয়টাতে সবার নজরেই ছিলেন রুক্মিণী। এ পর্যন্ত যে কয়টা ছবিতে অভিনয় করেছেন সব কটিরই প্রযোজনা প্রতিষ্ঠানের সঙ্গে দেব এন্টারটেইনমেন্টের নাম যুক্ত আছে। তাই দুজনের প্রেমের সম্পর্ক নিয়ে টলিপাড়ায় বেশ কানাঘুষা। এবার তো রুক্মিণীর জন্মদিনে অনেকরকম পোস্টের মাধ্যমে ইনস্টাগ্রাম মাতিয়ে রাখলেন দেব। রুক্মিণীর সঙ্গে কয়েকটি ছবির কিপিং নিয়ে একটি সুন্দর ভিডিও বানিয়েছেন দেব ৷ যেখানে বিভিন্ন ছবিতে তাঁদের দুজনের অভিনীত বিশেষ মুহূর্তগুলো রাখা হয়েছে। কেবল একটা ভিডিও পোস্ট দিয়েই ক্ষান্ত ছিলেন না দেব, আরও দুটো ছবি আপলোড করেছেন এই নায়ক। একটিতে বিশাল বড় আকারের থ্রি স্টেকের কেক ৷ রুক্মিণীর জন্য এই কেকটি বানানো হয় বিশেষ অর্ডার করে।